**PRANEŠIMAS ŽINIASKLAIDAI**

**2025 m. rugpjūčio 20 d.**

**ILTE 2025 m. I pusm. rezultatai: daugiau nei 0,5 mlrd. eurų aukštos pridėtinės vertės skatinimui, dekarbonizacijai, energetikai**

**Nacionalinis plėtros bankas** **ILTE pirmąjį 2025 m. pusmetį pasirašė daugiau nei 1,8 tūkst. naujų sutarčių už 556,6 mln. eurų – tai 168 proc. daugiau nei per tą patį laikotarpį pernai. Didžiausią naujų sutarčių vertės dalį sudarė tiesioginės paskolos – 406,9 mln. eurų, iš kurių verslui skirta 235 mln. eurų. Finansuoti projektai, prisidedantys prie pramonės dekarbonizacijos, žiediškumo skatinimo, aukštos pridėtinės vertės produktų gamybos ir energijos efektyvumo didinimo.**

Per pirmąjį pusmetį nacionalinis plėtros bankas pritraukė 191,6 mln. eurų finansavimo partnerių lėšų, aptarnavo daugiau nei 10 tūkst. klientų ir administravo beveik 18 tūkst. aktyvių sutarčių.

„2025 m. pradėjome su aiškiu tikslu – spartinti projektų, kurie kuria ilgalaikę ekonominę ir socialinę naudą, finansavimą. Mūsų sprendimai turi užtikrinti šiandieninę verslo plėtrą ir padėti formuoti tvarią, konkurencingą ir atsparią Lietuvos ekonomiką ateityje“, – teigia ILTE generalinis direktorius Dainius Vilčinskas.

**Išlaikė aukštą paskolų portfelio kokybę**

Nepaisant makroekonominės aplinkos iššūkių, ILTE pirmąjį 2025 m. pusmetį išlaikė aukštą paskolų portfelio kokybę.

2025 m. pirmojo pusmečio pabaigoje ILTE valdomas finansinis portfelis siekė 1,45 mlrd. eurų. Jį sudarė tiesioginės ir netiesioginės paskolos, individualios bei portfelinės garantijos ir rizikos kapitalo investicijos. Tiesiogiai ir netiesiogiai suteiktų paskolų portfelis siekė 792 mln. eurų, iš kurių 95 proc. sudarė laiku aptarnaujamos paskolos. Tik 2,8 proc. nuo visų tiesiogiai ir netiesiogiai išduotų paskolų patiria ilgalaikių sunkumų ar yra restruktūrizuojamos.

**Didžiausia paskola ILTE veiklos istorijoje**

Pagal finansinę priemonę „Milijardas verslui“ 2025 m. pirmąjį pusmetį pasirašyta 17 paskolų sutarčių už 304 mln. eurų – daugiau nei keturis kartus daugiau nei per tą patį laikotarpį 2024 m. Artimiausiu metu planuojama pasirašyti paskolų sutarčių už dar 110 mln. eurų.

Pasak D. Vilčinsko, ši priemonė leido finansavimą nukreipti tiek į tradicines pramonės šakas, tokias kaip maisto perdirbimas, medienos apdirbimas, viešbučių veikla, tiek į aukštos pridėtinės vertės sektorius – informacinių technologijų, biotechnologijų, lazerių bei dronų gamybos įmones.

Šiemet suteikta didžiausia paskola ILTE istorijoje – 77 mln. eurų Marijampolės rajone statomai moderniai presuotų padėklų blokelių gamyklai. Žiediškumo skatinimo kryptį atitinkančio projekto vertė viršija 100 mln. eurų, o įgyvendinimas sukurs apie 150 naujų darbo vietų. Gamykla pradės veikti 2027 m. antrąjį pusmetį ir per metus gamins iki 250 tūkst. kubinių metrų padėklų blokelių, naudodama medienos pramonės atliekas.

**Dėmesys energetikos projektams**

ILTE šių metų pirmąjį pusmetį finansavo ir reikšmingas iniciatyvas žaliosios ir bendruomeninės energetikos srityje.

Asociacijai „Saulės dominija“ suteikta techninės pagalbos dotacija, kuri padės pasirengti investicijai į saulės elektrinę. Planuojama, kad dalis pagamintos energijos bus skiriama socialiai pažeidžiamiems gyventojams, taip mažinant jų elektros išlaidas.

Be to, ILTE suteikė 57,5 mln. eurų finansavimą dviem energijos kaupimo parkams Panevėžio ir Klaipėdos rajonuose. Pagal „Milijardas verslui“ priemonę vystomi projektai prisidės prie šalies elektros tinklo stabilumo po sinchronizacijos su kontinentine Europa, užtikrins didesnį atsinaujinančios energijos integravimą ir padės sukurti konkurencingą energetikos sistemą.

„Baterijų kaupimo sprendimai – visiškai naujas sektorius, kurį pirmoji pradėjo finansuoti ILTE. Tikimės, kad šios investicijos ne tik sustiprins nacionalinę energetikos sistemą, bet ir prisidės prie naujų finansavimo praktikų formavimo rinkoje“, – teigia ILTE generalinis direktorius.

**Transformacijos projektas**

Prognozuojama, kad ILTE pasirašytų sutarčių vertė nuosekliai augs ir 2025 m. pabaigoje sieks apie 1,2 mlrd. Eur. Augant veiklos apimtims, vienas svarbiausių 2025 metų ILTE prioritetų – pasiruošti visavertei nacionalinio plėtros banko veiklai.

Šiuo tikslu ILTE pradėjo įgyvendinti Nacionalinio plėtros banko programą, kurios tikslas – transformuoti ILTE į instituciją, galinčią savarankiškai pritraukti lėšas, kurti tikslinius finansinius produktus ir užtikrinti didesnes finansavimo apimtis. Nacionalinio plėtros banko paskirtis paprastai apibrėžiama kaip valstybės sukurtos finansų institucijos, skirtos skatinti šalies ekonominę ir socialinę plėtrą ir užpildyti finansavimo rinkos spragas, kuriose bankai ir kitos finansų institucijos veikia nepakankamai aktyviai. Įgyvendinusi pokyčio projektų programą, ILTE taps Lietuvos plėtros banku   
Taip pat įgyvendinamos Valstybės kontrolės rekomendacijos, stiprinant veiklos priežiūrą ir užtikrinant skaidrų naujo modelio įgyvendinimą.

Vyriausybė yra pritarusi Finansų ministerijos siūlymui padidinti Nacionalinio plėtros banko ILTE įstatinį kapitalą 150 mln. eurų bei Lietuvos Respublikos nacionalinio plėtros banko įstatymo pakeitimams. Šie sprendimai leis efektyviau valdyti lėšas, stiprinti kapitalo bazę, gerinti rizikų valdymą ir greičiau reaguoti į rinkos poreikius. Siūlomus pakeitimus Seimas svarstys jau rudenį.